text: Øko-samfund blomstrer: Nyt på vej i Oksbøl
  10 april 2016 kl. 17.49
  Et nyt økosamfund er ved at skyde op i Oksbøl ved Varde. Drømmen er et simpelt liv med mere tid til familien. 
  Det er hipt at være bæredygtig og selvforsynende. I Oksbøl er det så hipt, at endnu en økologisk landsby er på vej til at skyde frem i landskabet.
  Initiativtagerne bag projektet, Sofie Damgaard og hendes mand Lasse Thomsen håber at skabe et liv, der er knap så fortravlet, som det, de fleste af os lever. 
  - Jeg blev nok lidt overrasket over, at det tager så lang tid at aflevere børn, og arbejde og hente børn igen, at der nærmest ikke var tid til at være sammen, når man så kom hjem igen, og det vil jeg gerne lave om på, siger Sofie Damgaard til TV SYD.
  Drømmen deler Sofie Damgaard med sin mand, Lasse Thomsen. Og med mange andre mennesker rundt omkring i Danmark.
  Det planlagte økosamfund i Oksbøl er bare et af 26, der spirer frem i hele landet. Og den trend mener Lasse Thomsen, der er en god forklaring på.
  - Man behøver bare tænde fjernsynet. Der bliver snakket klimakrise, der bliver snakket social skævhed, der bliver snakket folk, der er syge af stress og depression på grund af arbejdspres, og jeg tror økosamfundene er en modreaktion på de ting, siger Lasse Thomsen til TV SYD.
  